CCP โชว์งานในมือกว่า 2.5 พันลบ.-ลุยประมูลงานเมกะโปรเจคภาครัฐ
CCP โชว์งานในมือกว่า 2.5 พันลบ.-ลุยประมูลงานเมกะโปรเจคภาครัฐ
15 ส.ค. 2559

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) หรือCCP เปิดเผยว่า ล่าสุดบริษัทฯ มีมูลค่างานในมือ (Backlog) สูงกว่า 2,500 ล้านบาท โดย Backlog ดังกล่าวจะรับรู้รายได้ภายใน 1 ปีครึ่ง และในช่วงครึ่งปีหลังภาพรวมอุตสาหกรรมก่อสร้างน่าจะมีความคึกคักมากขึ้น
เนื่องจากภาครัฐที่ได้มีการลงทุนในโครงการเมกะโปรเจคต่างๆ อาทิ โครงการทำถนน Motor Way โครงการท่าเรือแหลมฉบับ โครงการรถไฟฟ้า โครงการรถไฟรางคู่ โดยโครงการดังกล่าวจะเริมสู่ช่วงการใช้สินค้าก่อสร้าง มากขึ้นเรื่อยๆ ซึ่งบริษัทมีความพร้อมที่จะเข้าร่วมประมูลงานดังกล่าวในทุกโครงการ
“ทิศทางการดำเนินงานในช่วงครึ่งหลังปี 2559 มีแนวโน้มดีขึ้นเนื่องจากความคืบหน้าของงานโครงการเมกะโปรเจคต่างๆ เริ่มกลับเข้ามาตามแผน ซึ่งจะส่งผลให้การส่งมอบสินค้าของบริษัทปรับตัวสูงขึ้น ในช่วงครึ่งปีหลัง”
บริษัทได้มีการปรับกลยุทธ์ศึกษาแนวทางการลดต้นทุน ทั้งด้านกระบวนการผลิต และด้านวัตถุดิบ เพื่อให้สามารถเพิ่มอัตรากำไรให้อยู่ในระดับที่เหมาะสม และพยายามรักษาการเติบโตของรายได้ใกล้เคียงกับปีก่อนที่ 2,662.56 ล้านบาท
สำหรับผลประกอบการครึ่งแรกปี 59 มีรายได้รวมเฉพาะกิจการอยู่ที่ 818.81ล้านบาท ปรับตัวเพิ่มขึ้น 83.81 ล้านบาท หรือเพิ่มขึ้น 11.40% จากช่วงเดียวกันของปีก่อนมีรายได้รวมเฉพาะกิจการอยู่ที่ 734.99 ล้านบาท และมีกำไรเฉพาะกิจการจำนวน 45.01 ล้านบาท ปรับตัวเพิ่มขึ้น 28.59  ล้านบาท หรือเพิ่มขึ้น 174.11% จากช่วงเดียวกันของปีก่อนมีกำไรเฉพาะกิจการอยู่ที่ 16.42 ล้านบาท
ทั้งนี้ การเพิ่มขึ้นของรายได้มาจากงานที่มีการขยายตัวในช่วงครึ่งปีแรก แม้ในช่วงไตรมาส 2 จะมีการส่งมอบสินค้าต่ำกว่าแผนของบริษัทพอสมควร เนื่องจากความคืบหน้าของงานเมกะโปรเจคที่บริษัทได้รับงานมา ดำเนินการใช้สินค้าล่าช้ากว่าที่บริษัทคาดการณ์ แต่อย่างไรก็ดี หลังจากเริ่มเข้าไตรมาส 3 มองเห็นแนวโน้มที่ดีขึ้น การส่งมอบสินค้าของบริษัทจะเริ่มกลับเข้าสู่แผนดำเนินงานปกติ
สำหรับงบรวม บริษัทมีรายได้รวมจำนวน 1,178.50 ล้านบาท ปรับตัวลดลงจำนวน 19.41 ล้านบาท จากช่วงเดียวกันของปีก่อน และกำไรสุทธิ 1.57 ล้านบาท ปรับตัวลดลงจำนวน 20.58  ล้านบาท จากช่วงเดียวกันของปีก่อน เนื่องจากการชะลอตัวของตลาดอสังหาริมทรัพย์ ทำให้บริษัทลูกยังไม่สามารถทำผลงานได้ดีเท่าที่ควร